Mi yefka lameṛ i ubeddu n yiwet n tḥemla taɣelnawt n usefrey ɣef tɣellist tabridant deg Uzumbi Awlal (taɣiwant n Muḥemmadeyya), iwekked-d unemhal n tɣellist taɣelnawt dakken imeẓla n tɣellist tanagdudt yessefk ad d-afen tifratin deg unrar yernu ad zerwen ssebbat n « tremɣa n ubrid » d tmerniwt war abdad n umḍan n wid yettmettaten deg yisehwa n ubrid.
Ula ma awanak yefka aṭas n wammaken i tɣellist taɣelnawt d teɣbula tilsanin, agmuḍ mazal ixuṣṣ deg unrar-a, ɣef wakken ay d-yesḥassef, ladɣa imi, deffir 20 n yiseggasen n umahil, mazal irennu umḍan n teɣtas n yisehwa n ubrid.
« Tifrat ur teqqin ara kan ɣer tigawt n temsulta, wanag yessefk ad ttekkin daɣ yicriken am yiɣerbazen n tenhaṛt, imeẓla ay d-yelhan s tegnit n yibriden, uguren itwilanen n yimseddayen d tegnit n unehhaṛ », am wakken ay yessefk ad d-lhun daɣ s yimetwiyen n uzlay, ɣef wakken ay d-yerna.
Deg wayen yerzan taddadanin tiwalanin n yimeẓla n tɣellist tanagdudt, yenna-d dakken ikamyunen n umesni n yilzazen d tuccḍa n umdan d nitni ay d ssebbat timezwura akk n yisehwa n ubrid, yernu iwekked-d dakken imeẓla n tɣellist « yessefk ad selḍen ssebbat-a yernu ad d-lhun s usefqed n teṛmisin n umesni n yilzazen akken ad tḥeqqen dakken yettwaqader uzmam n tewtilin ara iḍemnen ama d taɣellist n unehhaṛ, ama d tin n umsebrid ».
kab_Latn kab_Latn kab_Latn kab_Latn